**Štatút školského parlamentu SOŠ obchodu a služieb, Mierová 1973/79, 066 01 Humenné**

**Preambula**

V zmysle ustanovenia § 26 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení neskorších zákonov sa vydáva štatút školského parlamentu.

**Článok I.**

**Základné ustanovenia**

Školský parlament sa ustanovuje pri Strednej odbornej škole obchodu a služieb, Mierová 1973/79, 066 01 Humenné a vo svojej činnosti sa bude riadiť týmto štatútom. Sídlo ŠP je zhodné so sídlom školy, pri ktorej je zriadená.

**Článok II.**

**Pôsobnosť a poslanie školského parlamentu**

1. Školský parlament (ŠP) je ustanovený podľa § 26 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov.
2. ŠP je iniciatívnym a poradným samosprávnym orgánom, ktorý sa vyjadruje k otázkam výchovy a vzdelávania.

**Článok III.**

**Činnosť školského parlamentu**

1. ŠP sa vyjadruje ku všetkým závažným skutočnostiam, ktoré sa vzťahujú k práci školy, vyjadruje sa k návrhom a opatreniam školy v oblasti výchovy a vzdelávania a podáva návrhy na mimoškolské činnosti a podujatia, ktoré zároveň organizuje.
2. ŠP rieši problémy a sťažnosti žiakov s vedením školy. Zastupuje žiakov vo vzťahu k riaditeľke a vedeniu školy, predkladá im svoje stanoviská a návrhy, zastupuje žiakov aj navonok.
3. ŠP prijíma, konzultuje a iniciuje návrhy na zveľadenie priestorov školy.
4. ŠP iniciuje školskú záujmovú činnosť.
5. ŠP sa podieľa na tvorbe a dodržiavaní školského poriadku.
6. ŠP volí a odvoláva zástupcu žiakov do rady školy.
7. ŠP je schopný uznášať sa, ak je na jej zasadnutí prítomná nadpolovičná väčšina všetkých členov. Na jeho platné uznesenie je potrebný súhlas nadpolovičnej väčšiny prítomných členov ŠP. Na platné uznesenie ŠP vo veci voľby a odvolania zástupcu žiakov do rady školy je potrebný súhlas nadpolovičnej väčšiny všetkých členov ŠP.

**Článok IV.**

**Zloženie školského parlamentu a spôsob voľby jeho členov**

1. Členmi ŠP sú zastupovaní všetci žiaci školy.
2. V každej triede sa zvolí jeden zástupca tajným hlasovaním.
3. Zo zástupcov tried sa v celoškolských voľbách tajným hlasovaním zvolí určený počet členov ŠP.
4. Členovia ŠP si spomedzi seba zvolia predsedu a podpredsedu tajným hlasovaním.
5. Z každej voľby sa robí zápisnica.
6. Predsedom ŠP sa stáva žiak, ktorý v tajnom hlasovaní získa najväčší počet hlasov.
7. Ak zanikne členstvo v ŠP napríklad ukončením štúdia alebo odvolaním, členmi ŠP sa stanú žiaci, podľa počtu získaných hlasov vo voľbách do ŠP.

**Článok V.**

**Práva a povinnosti člena školského parlamentu**

1. Člen má právo:
2. voliť a byť volený;
3. navrhovať kandidátov na funkciu predsedu ŠP;
4. byť informovaný o všetkých skutočnostiach, ktoré sú predmetom rokovania ŠP a slobodne sa k nim vyjadrovať;
5. hlasovať ku všetkým uzneseniam ŠP;
6. predkladať na rokovanie ŠP vlastne námety, prípadne materiály.
7. Člen ŠP je povinný sa zúčastňovať na jeho zasadnutí. Neospravedlnená účasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena ŠP podľa tohto štatútu.
8. Člen ŠP je povinný zabezpečiť ochranu osobných údajov chránených všeobecne záväznými právnymi predpismi.
9. Z každého zasadnutia ŠP sa vyhotoví zápisnica a priloží sa k nej prezenčná listina účastníkov zasadnutia.

**Článok VI.**

**Povinnosti predsedu školského parlamentu**

1. Predseda ŠP je štatutárnym orgánom, ktorý riadi činnosť školského parlamentu a koná v jeho mene.
2. Predseda ŠP zvoláva, pripravuje a riadi zasadnutia ŠP.
3. Predseda ŠP konzultuje a iniciuje návrhy s vedením školy na zveľadenie ďalšieho rozvoja ŠP a chodu školy.
4. Predseda ŠP rieši problémy a sťažnosti žiakov s vedením školy.

**Článok VII.**

**Hospodárenie školského parlamentu**

1. ŠP zabezpečuje svoju činnosť z prostriedkov rozpočtu školy na tento účel určenými prostriedkami v súlade s osobitnými predpismi.
2. ŠP nemá vlastný majetok.
3. Náklady na činnosť školského parlamentu sa po dohode s riaditeľom školy uhrádzajú z rozpočtu školy.

**Článok VIII.**

**Záverečné ustanovenia, zasadnutia, rokovací poriadok**

1. ŠP má pridelenú miestnosť v budove školy a zasadá prvý týždeň v mesiaci, ak nie je stanovené inak.
2. Na zasadnutiach ŠP je prítomný koordinátor a minimálne dvakrát ročne, po vzájomnej dohode, aj riaditeľ školy.

**Článok IX.**

Tento štatút bol na základe zmien z 1.1.2022 týkajúcich sa § 26 o žiackych školských radách, teda študentských parlamentoch, zákon 596/2003 Z.z o štátnej správe v školstve a školskej samospráve upravený, prerokovaný a schválený na zasadnutí ŠP dňa 31.03.2022 a od tohto dňa nadobúda účinnosť.

Dátum..............................................

podpis predsedu školského parlamentu podpis riaditeľa školy